РЕШЕНИЕ НА СЪВЕТА
от 27 април 2009 година
относно наличието на прекомерен дефицит в Ирландия
(2009/416/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейска общност, и по-специално член 104, параграф 6 от него,
като взе предвид препоръката на Комисията,
като взе пред съображенията, представени от Ирландия,
като има предвид, че:
(1)
Съгласно член 104 от Договора държавите-членки трябва да избягват прекомерен държавен дефицит.
(2)
Пактът за стабилност и растеж се основава на целта за осигуряване на стабилни публични финанси като средство за засилване на предпоставките за ценова стабилност и висок и устойчив растеж, водещ до създаване на трудова заетост.
(3)
Процедурата при прекомерен дефицит съгласно член 104 от Договора, уточнена в Регламент (ЕО) № 1467/97 на Съвета от 7 юли 1997 г. за определяне и изясняване на прилагането на процедурата при прекомерен дефицит (1) (която е част от Пакта за стабилност и растеж), предвижда решение за наличието на прекомерен дефицит. Протоколът относно процедурата при прекомерен дефицит, приложен към Договора, определя допълнителни разпоредби, свързани с прилагането на процедурата при прекомерен дефицит. В Регламент (ЕО) № 3605/93 на Съвета (2) са определени подробните правила и дефиниции за прилагането на разпоредбите от горепосочения протокол.
(4)
През 2005 г. Пактът за стабилност и растеж беше изменен с цел засилване на неговата ефективност и икономическата му основа, както и съхраняване на устойчивостта на публичните финанси в дългосрочен план. Измененията имат за цел да гарантират по-специално, че икономическият и бюджетният контекст са взети изцяло предвид при всеки етап от процедурата при прекомерен дефицит (ППД). По този начин Пактът за стабилност и растеж осигурява рамката на държавните политики за бързо възстановяване на стабилното състояние на бюджета, като в същото време отчита икономическата ситуация.
(5)
Член 104, параграф 5 от Договора изисква Комисията да изпрати становище до Съвета, ако Комисията счита, че съществува или може да възникне прекомерен дефицит в дадена държава-членка. Като взе предвид доклада си в съответствие с член 104, параграф 3 от Договора и като взе предвид становището на Икономическия и финансов комитет в съответствие с член 104, параграф 4, Комисията заключи, че в Ирландия съществува прекомерен дефицит. В тази връзка на 24 март 2009 г. Комисията изпрати становище до Съвета по отношение на Ирландия (3).
(6)
Член 104, параграф 6 от Договора предвижда, че Съветът разглежда всички съображения, които заинтересованата държава-членка желае да представи, преди да реши след цялостна оценка дали е налице прекомерен дефицит. В случая с Ирландия цялостната оценка води до следните заключения.
(7)
Съгласно актуализираната програма за стабилност общият държавен дефицит на Ирландия е достигнал 6,3 % от БВП през 2008 г., като по този начин е превишил референтната стойност от 3 % от БВП. Дефицитът се е отдалечил от референтната стойност от 3 % от БВП, но превишаването над референтната стойност може да бъде определено като извънредно. По-специално то е вследствие от силен спад в икономиката по смисъла на Договора и Пакта за стабилност и растеж. Съгласно междинната прогноза на службите на Комисията от януари 2009 г. реалният ръст на БВП в Ирландия е бил силно отрицателен през 2008 г. (- 2,0 %, който е по-нисък от прогнозирания от ирландското правителство (- 1,4 %) в представеното през януари 2009 г. допълнение към актуализираната програма за стабилност).
(8)
Освен това превишаването на референтната стойност не може да се счита за временно явление. Съгласно междинната прогноза на службите на Комисията от януари 2009 г., вземайки предвид мерките за текущата година в бюджета за 2009 г. (но без обявения през февруари 2009 г. допълнителен пакет за консолидиране в размер на 1 % от БВП), дефицитът ще нарасне на 11 % от БВП през 2009 г. и ще достигне 13 % т БВП през 2010 г. при следване на същата политика. Залегналият в Договора критерий за дефицита не е изпълнен.
(9)
Брутният консолидиран държавен дълг е бил в размер на 40,6 % от БВП през 2008 г., т.е. под референтната стойност от 60 % от БВП. Въпреки това според междинната прогноза на службите на Комисията от януари 2009 г. размерът на дълга ще продължава да нараства бързо, като до 2010 г. ще премине референтната стойност от 60 % от БВП.
(10)
Съгласно член 2, параграф 4 от Регламент (ЕО) № 1467/97 „съответните фактори“ могат да бъдат взети предвид при етапите, водещи до вземане на решение на Съвета за наличието на прекомерен дефицит в съответствие с член 104, параграф 6 само ако дефицитът изпълнява двойното условие - дефицитът да бъде близо до референтната стойност и прекомерният дефицит над референтната стойност да е временен. В случая с Ирландия двойното условие не е изпълнено. Следователно съответните фактори не са взети предвид при етапите, водещи до настоящото решение,
ПРИЕ НАСТОЯЩОТО РЕШЕНИЕ:
Член 1
От цялостната оценка следва, че в Ирландия съществува прекомерен дефицит.
Член 2
Адресат на настоящото решение е Ирландия.
Съставено в Люксембург на 27 април 2009 година.